text: Traktorkrigen optrappes
  08 juli 2017 kl. 17.09
  Striden mellem to selskaber, som driver busrute til vadehavsøen Mandø, fortsætter. Nu rettes alvorlig kritik mod det ene selskabs chauffør.
  For en uge siden kørte en af Mandøbusserne fast på Ebbevejen en kilometer fra Mandø. Passagererne måtte vade ind til fastlandet, men kom ikke noget til.
  Uheldet fik Esbjerg Kommune til at overveje, om det fremover skal være det offentlige, som skal drive buskørslen.
  Gregers Jørgensen, som bor på Mandø, retter kritik mod den af chaufførerne fra busselskabet, som havde uheld i sidste uge.
  Gregers Jørgensen mener ikke, at den pågældende chauffør bør have lov til at køre. Han oplyser, at han er blevet truet af det ene selskabs direktør, men han ønsker ikke at trække udtalelserne tilbage. 
  Både han og andre beboere på Mandø er enige om, at traktorfejden ikke gavner øens renomé. tværtimod.
  
  
  